和答子瞻和子由常父憶館中故事
作者：黄庭堅
朝代：宋

paragraphs: 二蘇上連璧，三孔立分鼎。
少小看飛騰，中年嗟遠屏。
風撼鶺鴒枝，波寒鴻雁影。
天不椓斯文，俱來集臺省。
日月黄道明，桃李春晝永。
時平少犴獄，地禁絕蛙黽。
頗懷修故事，文會陳果茗。
當時羣玉府，人物殊秀整。
下直馬闐闐，杯盤具俄頃。
共醉凌波襪，誰窺投轄井。
天網極恢疏，道山非簿領。
何曾歸閉門，燈火生寒冷。
欲觀太平象，復古望公等。
賤子託後車，當煩煮湯餠。